6 verdagtes vas weens verskeie moorde | Netwerk24
6 verdagtes vas weens verskeie moorde
Deur Kaydene Davids 17 Februarie 2017 14:34
Nadat die Qwaqwa-gemeenskap in die Vrystaat sedert die begin van Februarie deur tien moorde en vier verkragtings geruk is, het die polisie bekend gemaak dat ses verdagtes intussen in verband met dié misdade, wat onderskeidelik in die Mangaung-, Phamong-, Riverside- en Phuthaditjhaba-woonbuurt gepleeg is, aangekeer is.
Sers. Mmako Mophiring, polisiewoordvoerder, sê lede van die Namahadi-speurdiens, Phuthaditjhaba se honde-eenheid en die gewapendereaksie-eenheid het drie verdagtes tydens 'n intelligensie-gedrewe operasie die afgelope week aangekeer.
Die drie verdagtes word verbind met die moord op drie mans en twee vroue in Riverside. Die vroue is ook verkrag.
Mophiring sê polisielede het ook 'n man (21) van die Thibella-woonbuurt aangekeer nadat hy en 'n makker twee mans op 12 Februarie met 'n mes doodgesteek het. 'n Derde man wat hulle na bewering aangeval het, is in 'n kritieke toestand met steekwonde aan sy maag in 'n hospitaal opgeneem.
Die makker is daarna in 'n voorval van boendoegeweld deur lede van die gemeenskap doodgemaak.
Inwoners het hom met verskeie voorwerpe aangerand en hom bewusteloos in die strate van Thibela gelos.
Die 21-jarige man wat nou in hegtenis geneem is, het toe gevlug.
Tussen Dinsdag en Donderdag die week het die polisie twee verdagtes wat na bewering twee vroue vermoor en verkrag het, aangekeer. Die vroue se lyke is op 5 Februarie naby die Setsing-winkelkompleks gevind. Hulle word ook glo verbind met die moord op 'n onbekende man wie se lyk dieselfde dag in 'n veld naby die Phamong-woonbuurt gevind is.
Die ses verdagtes is tussen die ouderdomme van 20 en 40 jaar en verskyn na verwagting Vrydag in die landdroshof in Phuthaditjhaba.
Meer oor: Vrystaat | Polisie | Operasie | Aangekeer | Misdaad | Ses | Verkragting | Moorde | Verdagtes